### NN 70/2017 (19.7.2017.), Odluka o porezima Općine Staro Petrovo Selo

Općina Staro Petrovo Selo

1696

Na temelju članaka 20. i 42. Zakona o lokalnim porezima (»Narodne novine« br. 115/16) i članka 30. Statuta Općine Staro Petrovo Selo (»Službeni glasnik Općine Staro Petrovo Selo« 03/09, 01/2013), Općinsko vijeće Općine Staro Petrovo Selo na 2. sjednici održanoj 10. srpnja 2017. godine donijelo je

ODLUKU

O POREZIMA OPĆINE STARO PETROVO SELO

I. TEMELJNE ODREDBE

Članak 1.

Ovom Odlukom određuju se vrste, stope, visina te način obračuna i plaćanje općinskih poreza koji pripadaju Općini Staro Petrovo Selo.

Članak 2.

Općini Staro Petrovo Selo pripadaju sljedeći porezi:

1. prirez porezu na dohodak

2. porez na potrošnju,

3. porez na kuće za odmor,

4. porez na korištenje javnih površina,

5. porez na nekretnine.

II. PRIREZ POREZU NA DOHODAK

Članak 3.

Prirez porezu na dohodak plaćaju obveznici plaćanja prireza porezu na dohodak koji imaju prebivalište ili uobičajeno boravište na području Općine Staro Petrovo Selo.

Članak 4.

(1) Prirez porezu na dohodak plaća se po stopi od 10 %.

(2) Poslove u svezi s utvrđivanjem i naplatom prireza porezu na dohodak obavlja Ministarstvo financija, Porezna uprava.

III. POREZ NA POTROŠNJU

Članak 5.

Porez na potrošnju plaća se na potrošnju alkoholnih pića (vinjak, rakija i žestoka pića), prirodnih vina, specijalnih vina, piva i bezalkoholnih pića u ugostiteljskim objektima na području Općine Staro Petrovo Selo.

Članak 6.

(1) Obveznik poreza na potrošnju je pravna i fizička osoba koja pruža ugostiteljske usluge.

(2) Osnovicu poreza na potrošnju čini prodajna cijena pića koje se proda u ugostiteljskim objektima, a u koju nije uključen porez na dodanu vrijednost.

Članak 7.

Porez na potrošnju plaća se po stopi od 3 %.

IV. POREZ NA KUĆE ZA ODMOR

Članak 8.

(1) Porez na kuće za odmor plaćaju pravne i fizičke osobe koje su vlasnici kuća za odmor na području Općine Staro Petrovo Selo.

(2) Kućom za odmor smatra se svaka zgrada, dio zgrade ili stan, koji se koriste povremeno ili sezonski.

(3) Kućom za odmor ne smatra se zgrada koja služi za smještaj poljoprivrednih strojeva, oruđa i drugog pribora.

Članak 9.

Porez na kuće za odmor na području Općine Staro Petrovo Selo plaća se u iznosu od 5kn/m² korisne površine kuće za odmor u jednokratnom godišnjem iznosu, u roku od 15 dana od dana dostave rješenja o utvrđivanju poreza.

Članak 10.

Obveznici poreza na kuće za odmor dužni su nadležnom tijelu dostaviti podatke o kućama za odmor koji se odnose na mjesto gdje se nalaze objekti, korisnu površinu, kao i podatke o poreznom obvezniku, koji su bitni za utvrđivanje obveze, do 31. ožujka godine za koju se utvrđuje porez na kuće za odmor.

V. POREZ NA KORIŠTENJE JAVNIH POVRŠINA

Članak 11.

(1) Porez na korištenje javnih površina plaćaju pravne i fizičke osobe koje koriste javne površine.

(2) Javnim površinama smatraju se površine javne namjene čije je korištenje namijenjeno svima i pod jednakim uvjetima kao što su javne zelene površine, pješačke staze, trgovi, parkovi, nerazvrstane ceste i ostale javne površine.

Članak 12.

(1) Porez na korištenje javnih površina plaća se za:

1. za postavljanje pokretnih naprava na javnoj površini radi prigodne prodaje cvijeća, svijeća i lampiona, ukrasnih predmeta, voća i povrća, suvenira, knjiga, plodina za pečenje i dr. u iznosu od 50,00 kuna dnevno,

2. za postavljanje pokretnih objekata za zabavne radnje (npr. luna park) ili ugostiteljske usluge u iznosu od 4 kn/m2 dnevno

3. za postavljanje kioska za prodaju (ugostiteljski i pečenjarskih proizvoda, suvenira, slastica, lutrije i novina) u iznosu od 500,00 kuna godišnje.

(2) Porez iz stavka 1. točke 1. i 2. ovoga članka plaća se po izdavanju odobrenja za korištenje javne površine, a prije korištenja javne površine.

(3) Porez iz stavka 1. točke 3. ovoga članka plaća se u roku od 15 dana od dana dostave rješenja o utvrđivanju poreza.

VI. POREZ NA NEKRETNINE

Članak 13.

Predmet oporezivanja, porezni obveznici, utvrđivanje, naplata i druga pitanja vezana uz porez na nekretnine uređuju se posebnom odlukom Općinskog vijeća.

VII. UTVRĐIVANJE I NAPLATA POREZA

Članak 14.

(1) Poslove u vezi s utvrđivanjem, evidentiranjem, nadzorom, naplatom i ovrhom radi naplate poreza iz članka 2. točke 1. i 2. ove Odluke obavlja nadležna Porezna uprava.

(2) Za obavljanje poslova iz. stavka 1. ovog članka Poreznoj upravi pripada naknada u iznosu 5% od ukupno naplaćenih prihoda.

(3) Naknadu Poreznoj upravi obračunava i uplaćuje nadležna organizacija platnog prometa zadužena za raspoređivanje uplaćenih prihoda korisnicima i to do zadnjeg dana u mjesecu za prethodni mjesec.

Članak 15.

(1) Poslove utvrđivanja, evidentiranja, naplate i ovrhe radi naplate poreza iz članka 2. točke 4. ove Odluke obavlja Jedinstveni upravni odjel Općine, na temelju odobrenja za korištenje javne površine koje daje Općinski načelnik.

(2) Za utvrđivanje poreza, naplatu, žalbe, obnovu postupka, zastaru, ovršni postupak kao i sve ostale postupovne radnje primjenjuju se odredbe Općeg poreznog zakona.

VIII. PRIJELAZNE I ZAVRŠNE ODREDBE

Članak 16.

Odredbe članka 2. točke 3. i članaka 8., 9. i 10. ove Odluke prestaju važiti 1. siječnja 2018. godine.

Članak 17.

Danom stupanja na snagu ove Odluke prestaje važiti Odluka o porezima Općine Staro Petrovo Selo (»Narodne novine« br. 111/2001).

Članak 18.

Ova Odluka objavit će se u »Narodnim novinama« i Službenom glasniku Općine Staro Petrovo Selo, a stupa na snagu 1. kolovoza 2017. godine.

Klasa: 021-05/17-02/02

Urbroj: 2178/23-03-17-6

Staro Petrovo Selo, 10. srpnja 2017.

Predsjednik
 Općinskog vijeća
 Slavko Mulac, ing., v. r.